Diari Oficial de la Generalitat Valenciana


Sumari del DOGV 6776, del 17-05-2012 (2012/4736)

ORDE 17/2012, de 7 de maig, de la Conselleria d'Educació, Formació i Ocupació, per la qual es convoquen ajudes econòmiques destinades a l'escolarització en les escoles i centres d'Educació Infantil de primer cicle per al curs escolar 2012-2013.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6776

Data del DOGV
:   17-05-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/4736


Data del document
:   07-05-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 17/2012, de 7 de maig, de la Conselleria d'Educació, Formació i Ocupació, per la qual es convoquen ajudes econòmiques destinades a l'escolarització en les escoles i centres d'Educació Infantil de primer cicle per al curs escolar 2012-2013. [2012/4736]  
La Llei Orgànica 2/2006, de 3 de maig, d'Educació (BOE núm. 106, de 4 de maig), definix l'Educació Infantil com una etapa educativa, de caràcter voluntari, que atén xiquets i xiquetes des del naixement fins als 6 anys d'edat.  
Així mateix, establix que les administracions públiques promouran un increment progressiu de l'oferta de places públiques en el primer cicle de l'Educació Infantil i coordinaran les polítiques de cooperació entre si i les corporacions locals i entitats privades per a assegurar una oferta educativa en este cicle.  
En la mateixa línia marcada per la Llei Orgànica d'Educació, la Conselleria d'Educació, Formació i Ocupació ha publicat diverses ordes de convocatòria d'ajudes per a aquelles institucions que atenen xiquets i xiquetes des que naixen fins als 3 anys d'edat, en uns casos per a impulsar la transformació de les guarderies en les escoles i centres d'Educació Infantil de primer cicle i, en altres casos, per a ajudar a l'escolarització d'estos alumnes per mitjà del finançament de les places escolars en els centres d'Educació Infantil, totes estes amb l'objectiu comú d'aconseguir un servici educatiu de qualitat que facilite la conciliació de la vida familiar i laboral i avançar en la compensació de les desigualtats.  
  
Així mateix, s'ha tingut en compte la ruralitat d'algunes escoles infantils, els ajuntaments de les quals estan realitzant un gran esforç econòmic per a oferir un servici educatiu a l'alumnat menor de 3 anys del seu municipi. Per esta raó, la subvenció del lloc escolar de les escoles infantils amb menys de 14 alumnes serà incrementada en un 100% amb l'objectiu de garantir la sostenibilitat de les escoles infantils en zones rurals.  
Per les raons exposades anteriorment, la Conselleria d'Educació, Formació i Ocupació, dins de les disponibilitats pressupostàries de l'any 2012, convoca ajudes dirigides a l'alumnat escolaritzat en les escoles infantils de primer cicle de titularitat de corporacions locals i en els centres autoritzats d'Educació Infantil de primer cicle de titularitat privada per al curs escolar 2012-2013, per mitjà de la concessió de bons d'escolarització d'Educació Infantil de primer cicle.  
  
La convocatòria es realitza de conformitat amb el que establix el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià, d'acord amb la Llei 38/2003, de 17 de novembre, General de Subvencions, i amb el Reial Decret 887/2006, de 21 de juliol, pel qual s'aprova el Reglament General de Subvencions.  
Per tot això, i en virtut de les facultats que em conferix l'article 47.3 del text refós de la Llei d'Hisenda Pública de la Generalitat Valenciana, i vista la proposta del director general d'Ordenació i Centres Docents de data 26 de març de 2012 i de conformitat amb esta,  
  
  
ORDENE  
  
Primer  
La Conselleria d'Educació, Formació i Ocupació, dins dels límits pressupostaris aprovats per a esta finalitat, convoca ajudes econòmiques per a les escoles i centres d'Educació Infantil de primer cicle, destinades a l'alumnat escolaritzat en els dits centres per al curs escolar 2012-2013.  
  
Segon  
1. Les esmentades ajudes es materialitzaran en bons d'escolarització d'Educació Infantil de primer cicle que contribuiran al finançament parcial del cost del lloc escolar.  
2. L'import global màxim que podrà assignar-se en concepte d'estes ajudes per esta convocatòria serà de 88.048.685,00 euros.  
Per als quatre primers mesos (setembre-desembre de l'any 2012) del curs escolar 2012-2013, l'import global màxim és de 03.840.419,00 euros. El pagament es realitzarà a càrrec de la línia de subvenció T5598000, capítol IV, de la secció, servici, centre gestor i programa 42.25.98.831.66 d'Ensenyança Primària, prevista en la Llei de Pressupostos de la Generalitat per a l'exercici 2012.  
Per als sis mesos següents (gener-juny de l'any 2013) del curs escolar 2012-2013, l'import de les ajudes serà de 36.422.469,00 euros i quedaran condicionades a l'existència de crèdit pressupostari suficient i adequat per a atendre-les en la corresponent llei de pressupostos de la Generalitat per a l'exercici 2013 de conformitat amb l'article 29 del text refós de la Llei d'Hisenda Pública de la Generalitat Valenciana.   
  
3. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a), punt quart del Reglament de la Llei General de Subvencions.  
  
Tercer  
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre) està exempta de notificació a la Comissió Europea perquè no es aplicable l'article 107, apartat 1, del Tractat de Funcionament de la Unió Europea en la mesura que no afecta els intercanvis comercials entre els estats membres.  
  
  
Quart  
S'aproven les bases per les quals es regix esta convocatòria, incloses com a annex I d'esta orde.   
  
DISPOSICIONS FINALS  
  
Primera  
Es delega en el director general d'Ordenació i Centres Docents la facultat de concedir o denegar estes ajudes i se l'autoritza perquè dicte les resolucions necessàries per a l'execució d'esta orde. A més se l'autoritza perquè dicte resolucions que complementen o modifiquen les resolucions anteriors en cas de necessitat, d'acord amb l'article 19, punt 4, de la Llei General de Subvencions, segons el qual «tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes establits en la normativa reguladora de la subvenció».  
Així mateix, es delega en el director general d'Ordenació i Centres Docents la resolució dels expedients de reintegrament que siguen pertinents, les resolucions de desistiment i se l'autoritza per a ampliar els terminis de presentació d'instàncies i justificacions, quan es considere aconsellable per al desplegament i l'execució d'esta orde, d'acord amb l'article 49 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre).  
  
Segona  
Esta orde produirà efectes l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998 de 13 de juliol, reguladora de la jurisdicció contenciosa administrativa, esta orde, que posa fi a la via administrativa, podrà ser recorreguda pels interessats, potestativament en reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició ha d'interposar-se davant de la consellera d'Educació, Formació i Ocupació, en el termini d'un mes a comptar de l'endemà de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació o a partir de l'endemà en què es notifique la resolució expressa del recurs de reposició. o en què este haja d'entendre's presumptament desestimat.   
  
  
València, 7 de maig de 2012  
  
La consellera d'Educació, Formació i Ocupació,  
MARÍA JOSÉ CATALÁ VERDET  
  
  
Annex I  
  
Bases de la convocatòria  
  
Primera. Objecte de la subvenció  
El Objecte de la subvenció és ajudar les famílies en l'escolarització dels xiquets fins als 3 anys, en les escoles i centres d'Educació Infantil, de primer cicle, de la Comunitat Valenciana, durant el curs 2012-2013, per mitjà de la concessió del bo d'escolarització d'Educació Infantil de primer cicle.  
Estes ajudes es concediran pel procediment de concurrència, d'acord amb l'article 22 de la Llei 38/2003, de 17 de novembre, General de Subvencions (BOE núm. 276, de 18 de novembre), i l'article 55 del Reglament General de Subvencions aprovat pel Reial Decret 887/2006 de 21 de juliol.  
  
Segona. Sol·licitants i requisits  
1. Poden participar en la convocatòria i sol·licitar els bons d'escolarització d'Educació Infantil de primer cicle per al seu alumnat, els titulars de centres docents de la Comunitat Valenciana o els concessionaris de la gestió d'una escola d'Educació Infantil de primer cicle que, fins al 31 de maig de 2012, disposen d'unitats autoritzades d'Educació Infantil de primer cicle per al curs 2012-2013. Quan el beneficiari siga una persona jurídica, els membres associats del beneficiari que es comprometen a efectuar la totalitat o part de les activitats que fonamenten la concessió de la subvenció en nom i per compte del primer tindran igualment la consideració de beneficiaris, d'acord amb el que establix la Llei 38/2003, de 17 de novembre, General de Subvencions (article 11.2).  
  
2. Queden exclosos de la present convocatòria els centres que es troben en algun dels casos següents:  
a) Centres d'Educació Infantil de primer cicle de titularitat de fundacions laborals constituïdes per empreses privades o de titularitat de qualsevol altra institució pública o privada, quan es dediquen a l'atenció exclusiva de fills d'empleats o ocupen per al dit fi el 75% de la seua capacitat.  
b) No estar al corrent de les seues obligacions tributàries i de Seguretat Social, segons el que establixen els articles 22 i 23 del Reglament General de Subvencions.  
c) No haver presentat la justificació d'este mateix tipus d'ajudes i haver sigut sancionat a no participar en la convocatòria de l'any anterior.  
d) Per no haver reintegrat a la Generalitat l'import total o parcial de la subvenció concedida en cursos anteriors per a la dita convocatòria, quan haja sigut notificada la resolució de la Direcció General d'Ordenació i Centres Docents, que pose fi al procediment de reintegrament.  
  
e) Superar el cost màxim en concepte d'ensenyança estimat per la Conselleria d'Educació, Formació i Ocupació i determinat en la base quinta d'esta orde.  
3. A més, d'acord amb l'article 13 de la Llei General de Subvencions, no podran obtindre la condició de beneficiàries d'estes subvencions les persones o entitats, titulars o concessionàries dels centres docents, en què concórrega alguna de les circumstàncies següents:  
a) Haver sigut condemnades, per mitjà d'una sentència ferma, a la pena de pèrdua de la possibilitat d'obtindre subvencions o ajudes públiques.  
b) Haver sol·licitat la declaració de concurs; haver sigut declarades insolvents en qualsevol procediment; trobar-se declarades en concurs; estar subjectes a intervenció judicial, o haver sigut inhabilitades conforme a la Llei Concursal, sense que haja conclòs el període d'inhabilitació fixat en la sentència de qualificació del concurs.  
c) Haver donat lloc, a partir d'una causa en què hagen sigut declarades culpables, a la resolució ferma de qualsevol contracte subscrit amb l'Administració.  
d) Estar incursos, la persona física, els administradors de les societats mercantils o aquells que tenen la representació legal d'altres persones jurídiques, en algun dels supòsits de la Llei 12/1995, d'11 de maig, d'Incompatibilitats dels Membres del Govern de la Nació i dels Alts Càrrecs de l'Administració General de l'Estat; de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o que es tracte de qualsevol dels càrrecs electius regulats en la Llei Orgànica 5/1985, de 19 de juny, de Règim Electoral General, en els termes establits en esta o en la Llei 1/1987, de 31 de març, de la Generalitat, Electoral Valenciana.  
  
e) Tindre residència fiscal en un país o un territori qualificat reglamentàriament com a paradís fiscal.  
f) Haver sigut sancionades mitjançant una resolució ferma amb la pèrdua de la possibilitat d'obtindre subvencions segons la Llei General de Subvencions o la Llei General Tributària.  
No podran accedir a la condició de beneficiàries les agrupacions previstes en el segon paràgraf de l'apartat 3 de l'article 11 de la Llei General de Subvencions, quan concórrega alguna de les prohibicions anteriors en qualsevol dels seus membres.  
4. En cap cas podran obtindre la condició de beneficiàries d'estes subvencions les associacions incurses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, reguladora del dret d'associació.  
Tampoc podran obtindre la condició de beneficiàries d'estes subvencions les associacions respecte de les quals s'haja suspés el procediment administratiu d'inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, fins que no es dicte una resolució judicial ferma en la virtut de la qual puga efectuar-se la inscripció en el registre corresponent.  
  
  
Tercera. Obligacions dels centres beneficiaris  
1. De conformitat amb l'article 14 de la Llei General de Subvencions, els beneficiaris de la subvenció hauran de complir les obligacions següents:  
a) No superar en les unitats subvencionades d'Educació Infantil, primer cicle, la ràtio màxima professor/alumne que establisca la normativa en vigor, excepte que la Direcció Territorial d'Educació, Formació i Treball autoritze un increment de la ràtio.  
b) No superar el cost màxim per lloc escolar establit en la base quinta.  
c) Disposar dels professionals amb la qualificació adequada segons determina la normativa en vigor.  
d) Tindre la totalitat del personal d'alta en el règim de Seguretat Social que els corresponga, d'acord amb la normativa aplicable.  
e) Entregar als pares o tutors de l'alumnat escolaritzat els talonaris de bons d'escolarització d'Educació Infantil de primer cicle i descomptar-los en les factures mensuals a pagar pels pares, per l'escolarització, prèvia entrega del taló corresponent per part dels pares o tutors, sempre que el centre haja percebut la subvenció.  
  
f) Que l'activitat del centre incloga com a mínim el calendari i l'horari escolar.  
g) Presentar la documentació de certificació de dades del curs davant de la Direcció General d'Ordenació i Centres Docents, en els termes i terminis previstos en la base 15 d'esta orde de convocatòria.  
h) Presentar la documentació de justificació de la subvenció davant de l'empresa col·laboradora, en els termes i terminis previstos en la base 17 d'esta orde de convocatòria.  
i) El sotmetiment a les actuacions de comprovació a efectuar per la Conselleria d'Educació, Formació i Ocupació de la Generalitat així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que els siga requerida en l'exercici de les actuacions anteriors.  
j) Comunicar a la Direcció General d'Ordenació i Centres Docents de la Conselleria d'Educació, Formació i Ocupació l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
k) Estar al corrent de les seues obligacions tributàries i davant de la Seguretat Social.  
l) Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
m) Incloure en el rètol i en la publicitat del centre el fet d'estar subvencionat parcialment en este nivell educatiu per la Conselleria d'Educació, Formació i Ocupació de la Generalitat.  
n) Procedir al reintegrament dels fons percebuts en els supòsits previstos en la base 18 d'esta convocatòria.  
o) Les empreses amb 50 o més treballadors hauran de complir la normativa d'integració laboral de persones minusvàlides.  
2. L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb el títol IV de la Llei 38/2003, General de Subvencions.  
  
Quarta. Presentació de sol·licituds, llistat d'alumnes, documentació i termini  
1. Presentació de sol·licituds de l'ajuda  
1.a) Els centres han de presentar la sol·licitud de l'ajuda via telemàtica i en paper d'acord amb el manual d'ajuda que estarà disponible en la pàgina web   
1.b) La sol·licitud, una vegada s'haja enviat telemàticament, serà impresa i firmada i presentada junt amb els documents que consten en l'apartat 1.d) d'esta base, davant de la Direcció General d'Ordenació i Centres Docents o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
1.c) El termini per a la remissió de la sol·licitud via telemàtica i documentació impresa serà entre els dies 25 de juny i 6 de juliol de 2012.  
1.d) Documentació a presentar junt amb la sol·licitud:  
1 Model de domiciliació bancària, que haurà d'anar acompanyat de l'escrit, segellat i firmat per l'entitat bancària, on figure el compte i el titular. El model de domiciliació bancària està disponible en la pàgina web o en l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat (DOCV núm. 6548, de 21 juny).  
Documentació addicional que han de presentar només les corporacions locals:  
2. Certificació en què conste la partida pressupostària per al manteniment del centre que figure en els pressupostos de l'entitat local per a l'exercici corresponent.  
3.a) En el cas que la gestió del centre es realitze a través d'organismes autònoms, empreses públiques o altres ens de dret públic dependents de l'entitat local, serà necessari aportar una certificació de la secretaria de la corporació local on s'acredite la titularitat de la dita corporació respecte d'aquells.  
3.b) En cas que el centre siga gestionat per un concessionari, serà necessari que este aporte la documentació actualitzada que acredite la relació jurídica de la corporació local amb l'entitat que explota el centre (contractes i plecs preparatoris d'esta), a més de la documentació que han de presentar els centres de titularitat privada.  
  
Documentació addicional que han de presentar només institucions de titularitat privada:  
4. Documentació acreditativa de la capacitat de signatari de la sol·licitud per a formular la corresponent sol·licitud.  
5. Fotocòpia compulsada de la targeta d'identificació fiscal o DNI o l'autorització per a consultar-lo telemàticament.  
6.a) Certificació actualitzada de l'Administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.  
6.b) Certificació actualitzada de la delegació corresponent de l'Agència Estatal de l'Administració Tributària acreditativa del fet que l'entitat es troba al corrent de les seues obligacions tributàries amb la hisenda estatal.  
6.c) Certificació actualitzada de la Conselleria d'Hisenda i Administració Pública de la Generalitat, acreditativa del fet que l'entitat es troba al corrent de les seues obligacions tributàries amb la hisenda autonòmica valenciana.  
La documentació a què es referixen els apartats 1, 3a), 3b) 4 i 5 d'esta base no serà necessari presentar-la si les circumstàncies no han variat respecte a l'any anterior. En este cas, només ha de reflectir-se (respecte a cada un dels apartats) que ja es va entregar i no hi ha hagut cap canvi respecte de l'any anterior.  
Els certificats enumerats en els apartats 6.a), 6.b) i 6.c) no hauran de presentar-se si s'ha autoritzat l'Administració a obtindre'ls per via telemàtica en l'imprés de sol·licitud. En cas que els titulars dels centres no hagen donat la dita autorització, hauran d'aportar-se novament una vegada transcorreguts els sis mesos de validesa d'estos.   
2. Presentació de la relació de l'alumnat matriculat en el centre  
1.a) Els centres han de presentar la relació de l'alumnat matriculat en el centre per via telemàtica i en paper d'acord amb el manual d'ajuda que estarà disponible en la pàgina web .  
1.b) La relació d'alumnes, una vegada s'haja enviat telemàticament, serà impresa, firmada i enviada, per correu certificat, a l'entitat col·laboradora. A esta relació d'alumnes el centre acompanyarà les fotocòpies confrontades de la pàgina del llibre de família on conste inscrit l'alumne i una fotocòpia confrontada de la targeta SIP (sistema d'informació poblacional) de tots els alumnes. No serà necessari remetre la fotocòpia del llibre de família dels alumnes que durant el curs 2011/2012 van ser beneficiaris de la subvenció en el centre.  
1.c) El termini per a la remissió de la relació d'alumnes per via telemàtica i de la documentació serà entre els dies 25 de juny i 6 de juliol de 2012.  
1.d) En cas que un alumne estiga inscrit en més d'un centre, la seua sol·licitud no serà atesa en cap d'estos fins que no siga resolta esta incidència.  
1.e) Es podran inscriure alumnes no nascuts i el naixement dels quals estiga previst amb anterioritat al 31 de gener de 2013. Per a inscriure'ls, haurà de figurar com a nom la paraula nasciturus acompanyada dels cognoms dels pares. En lloc del llibre de família s'aportarà un certificat mèdic acreditatiu de l'embaràs expedit pel col·legiat metge del centre públic de salut que correspon a la dona gestant, i si no és legalment possible esta opció, pel col·legiat metge de la mutualitat professional corresponent, en el qual faça constar l'estat, la setmana de gestació de la dona i la data aproximada de naixement. En este últim cas, s'acompanyarà una declaració responsable de la interessada en què indique la impossibilitat legal d'obtindre el certificat del metge del centre públic de salut i el motiu d'esta impossibilitat. Els nascituri que siguen beneficiaris no podran ser substituïts.   
Els nascituri que siguen beneficiaris hauran d'aportar en el moment de la seua incorporació una fotocòpia de la pàgina del llibre de família on aparega inscrit l'alumne, una fotocòpia de la targeta SIP i una declaració dels pares en què figure la data en què este inicia la seua escolarització; estos dos documents es remetran a l'entitat col·laboradora en el termini de 10 dies, i esta emetrà els bons des del mes que inicie la seua escolarització fins al final de curs. Des d'eixe moment, les places escolars reservades als nascituri tindran el mateix tractament que la resta de places escolars subvencionades del centre.  
Tots els documents que s'aporten han de ser originals o fotocòpies compulsades, excepte les fotocòpies dels llibres de família i targetes SIP, que seran confrontades amb els originals en el mateix centre per mitjà de firma del seu director i amb l'estampació del segell del centre. Les compulses de les fotocòpies les han d'efectuar els registres que hagen de remetre la documentació, sempre que este registre pertanga a l'Administració general de l'Estat o a qualsevol administració de les comunitats autònomes, o a alguna de les entitats que integren l'Administració local, si en este últim cas ha subscrit el corresponent conveni d'acord amb els articles 38.4, apartats a) i b) i 38.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat (DOGV núm. 3.339, de 28 de setembre de 1998).  
  
  
Quinta   
El cost màxim mensual del lloc escolar o preu màxim que podrà fixar el centre, en concepte d'ensenyança no podrà ser superior a:  
Unitats de fins a 1 any: 460 euros per alumne i mes  
Unitats d'1 a 2 anys: 350 euros per alumne i mes  
Unitats de 2 a 3 anys; 280 euros per alumne i mes  
Unitats de fins a 2 anys: 460 euros per alumne i mes  
Unitats de fins a 3 anys: 350 euros per alumne i mes  
Unitats d'1 a 3 anys: 350 euros per alumne i mes.  
  
Sexta. Mòdul de subvenció  
1 L'import del bo d'escolarització de primer cicle d'Educació Infantil serà el resultat de dividir el crèdit pressupostari disponible (74.460.503,00 euros) entre el nombre d'alumnes dels diferents trams d'edat i proporcionalment a la ràtio de les unitats (8-13-20).  
  
2. Per als centres que tinguen autoritzades unitats que comprenguen distintes edats, per a assignar l'import del bo d'escolarització s'aplicarà el criteri següent: a les unitats de fins a 2 anys, el mateix import que als alumnes de les unitats de fins a 1 any, i a la resta s'assignarà el mateix import que als alumnes de les unitats d'1 a 2 anys.  
  
3. Quan una escola infantil tinga matriculats menys de 14 alumnes, a estos alumnes se'ls incrementarà el bo d'escolarització d'Educació Infantil de primer cicle en un 100% sempre que en la localitat no existisca un altre centre autoritzat per a impartir este nivell.  
  
Sèptima. Determinació dels conceptes que han de regir el procés de facturació del servici d'ensenyança a les famílies  
1. A l'efecte de l'aplicació de la subvenció concedida per esta convocatòria, els centres han d'utilitzar en el procediment de facturació i cobrament de quotes a les famílies, els conceptes d'ensenyança següents, sempre amb determinació mensual:  
a) Cost del lloc escolar per alumne del centre.  
b) Subvenció de la Conselleria d'Educació, Formació i Ocupació per alumne.  
c) Quota màxima a pagar per les famílies.  
d) Quota real cobrada a les famílies.  
2. L'import màxim que els centres podran cobrar als pares serà el resultat de restar la subvenció concedida per la Conselleria al cost del lloc escolar fixat pel centre.  
3. Els centres estan obligats a fer efectiu el descompte dels bons des del moment que els siga abonada la subvenció per l'Administració.  
  
  
Octava. Tramitació de les sol·licituds  
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta, s'observa que falten documents o dades essencials per a la resolució de l'expedient, la Direcció General d'Ordenació i Centres Docents els reclamarà al centre sol·licitant per correu certificat i amb justificant de recepció i li concedirà un termini de 10 dies perquè puga esmenar la falta o aportar els documents preceptius, amb la indicació que, si no ho fa així, es considerarà que ha desistit de la seua petició. En este cas, la Direcció General d'Ordenació i Centres Docents declararà l'esmentat desistiment en la resolució de la convocatòria.  
  
2. Una vegada revisats els expedients i esmenats els errors, la Conselleria d'Educació, Formació i Ocupació crearà una base de dades, que haurà de reunir tots els requisits exigits per la normativa en vigor per a la protecció de dades de caràcter personal i, en concret, el que establix el Decret 96/1998, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'Administració de la Generalitat.  
  
Novena. Comissió avaluadora  
1. L'examen i la valoració dels expedients presentats i la consegüent proposta de concessió i denegació de les ajudes corresponen a una comissió composta per:  
President: El subdirector general de Centres Docents.  
Vocals:  
- La cap del Servici de Títols, Beques i Ajudes a l'Estudi, de la Direcció General d'Ordenació i Centres Docents.  
- Un inspector o inspectora d'Educació que designe la Inspecció General Educativa.  
- Un representant de la Federació de Municipis i Províncies de la Comunitat Valenciana.  
- Un representant de cada una de les organitzacions empresarials i de titulars de l'ensenyança privada més representatives de la Comunitat Valenciana.  
- Un representant de cada una de les confederacions de pares i mares d'alumnes que forme part de la Mesa de Pares.  
- Un funcionari o funcionària de la Subdirecció General d'Ordenació.  
- Els caps o les caps de la Secció de Centres de les direccions territorials d'Educació, Formació i Treball de les respectives províncies, o un funcionari o funcionària que designe la direcció territorial corresponent.  
- El cap de la Secció d'Autoritzacions i Concerts de la Direcció General d'Ordenació i Centres Docents o un funcionari o funcionària que designe la Direcció General d'Ordenació i Centres Docents.  
  
- Un funcionari o funcionària de la Direcció General d'Ordenació i Centres Docents, que farà les funcions de secretaria de la comissió, amb veu però sense vot.  
En cas de vacant, absència, malaltia o qualsevol altra causa legal, el règim de suplències serà el següent:  
- El president i el secretari de la comissió seran substituïts per un altre funcionari o funcionària de la Direcció General d'Ordenació i Centres Docents.  
2. En allò que no està previst en el punt anterior, la comissió ajustarà el seu funcionament al que establix el capítol II, títol II, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú sobre òrgans col·legiats.  
  
Deu. Criteris de valoració  
1. La comissió avaluadora efectuarà la valoració dels expedients presentats i farà la proposta de resolució tenint en compte les bases de la convocatòria, i utilitzarà com a criteri per a la concessió de les subvencions que el centre i els alumnes a qui es concedix el bo d'escolarització d'Educació Infantil de primer cicle complixen els requisits d'escolarització establits en l'orde de convocatòria.  
  
2. Quan una escola infantil tinga matriculats menys de 14 alumnes, a estos alumnes se'ls incrementarà el bo d'escolarització d'Educació Infantil de primer cicle en un 100%, sempre que en la localitat no existisca un altre centre autoritzat per a impartir este nivell.  
  
Onze. Resolució  
1. Una vegada realitzada la proposta de la comissió avaluadora sobre concessió de quantitats i l'exclusió d'aquelles institucions que no complisquen els requisits previstos en l'orde de convocatòria, el Servici de Títols, Beques i Ajudes a l'Estudi, com a òrgan instructor del procediment, elevarà al director general la proposta de resolució, i este resoldrà per delegació de la consellera d'Educació, Formació i Ocupació la present convocatòria.  
2. La resolució ha d'expressar:  
a) Els centres a què s'adjudiquen ajudes econòmiques i l'especificació de:  
- El nombre d'alumnes d'Educació Infantil, primer cicle (fins a 3 anys) que seran subvencionats en els centres respectius per al curs 2012-2013.  
- L'ajuda econòmica que corresponga als centres respectius pels alumnes subvencionats per als quatre primers mesos del curs 2012-2013 i també per als altres sis mesos del mencionat curs, encara que condicionada a les disponibilitats pressupostàries de l'exercici 2012, de conformitat amb l'article 29 del text refós de la Llei d'Hisenda Pública de la Generalitat Valenciana.  
b) Els centres que siguen exclosos de la convocatòria d'ajudes econòmiques i l'especificació dels motius de l'exclusió.  
3. La resolució a què fa referència esta base serà dictada i publicada en el termini màxim de sis mesos des que finalitze el termini de presentació de sol·licituds. En el cas que transcorregut este termini no s'haja dictat cap resolució, les sol·licituds presentades es consideraran desestimades per silenci administratiu, d'acord amb l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat Valenciana, sense perjuí de l'obligació de l'Administració de resoldre, de conformitat amb allò que disposa l'article 42 de la Llei 30/92, de Règim Jurídic de les Administracions Públiques i del Procediment Administratiu Comú.  
De conformitat amb l'article 18 de la Llei General de Subvencions, la resolució esmentada serà publicada en el Diari Oficial de la Comunitat Valenciana i en la pàgina web de la Conselleria d'Educació, Formació i Ocupació .  
  
Dotze. Emissió dels bons d'escolarització d'Educació Infantil de primer cicle   
Una vegada resolta la convocatòria, la Conselleria d'Educació, Formació i Ocupació emetrà un talonari de 10 bons d'escolarització d'Educació Infantil de primer cicle personalitzats per cada un dels alumnes per als quals ha sol·licitat el centre la subvenció.  
  
Tretze. Règim de pagament de la subvenció  
Donada l'excepció al règim general establida per a estes ajudes per l'article 34.4 de la Llei 10/2011, de 27 de desembre, de Pressupostos de la Generalitat per a l'exercici 2012, una vegada resolta la convocatòria es farà el pagament de l'ajuda econòmica que corresponga per esta convocatòria per als quatre primers mesos del curs escolar 2012-2013.  
  
De gener a juny s'efectuaran dos pagaments, el primer, de gener a març, una vegada comprovada la justificació del quadrimestre anterior realitzada pel centre; el segon, d'abril a juny.  
En cas que algun centre tinga una resolució de la Direcció Territorial d'Educació, Formació i Treball d'increment de ràtio, els alumnes mencionats en la resolució no tindran subvenció, ja que no incrementen el gasto.  
No obstant això, el centre els facturarà la mateixa quantitat que als altres alumnes subvencionats.  
  
Catorze. Emissió de nous bons d'escolarització d'Educació Infantil de primer cicle  
Després del 6 de juliol, el nombre d'alumnes no podrà ser incrementat a l'efecte de subvenció. Només podran efectuar-se altes de nous alumnes en cas que es produïsquen baixes dels existents i en el mateix nombre i tram d'edat. Per a això, el centre haurà de comunicar a l'Administració la substitució perquè esta procedisca a l'emissió dels bons d'escolarització d'Educació Infantil de primer cicle personalitzats amb els noms dels alumnes substituts i anul·le els anteriors.  
  
  
Quinze. Aportació de nova documentació referida als centres  
  
1.a) Els centres han de presentar les certificacions o declaracions responsables en què conste la relació nominal del personal docent per via telemàtica i en paper d'acord amb el manual d'ajuda que estarà disponible en la pàgina web .  
  
1.b) Este model per a la presentació de les dades, una vegada s'haja enviat telemàticament, serà imprés, firmat i presentat junt amb els documents que consten en l'apartat 1.d) d'esta base, davant de la Direcció General d'Ordenació i Centres Docents o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
1.c) El termini per a la remissió de la relació nominal del personal docent per via telemàtica i documentació impresa serà entre els dies 24 i 28 de setembre de 2012.  
1.d). Documentació a presentar junt amb el model per a la presentació de dades:  
1. Relació nominal del personal docent impresa segons el manual d'ajuda  
2. Informe de treballadors en alta (ITA) actualitzat i, si és el cas, els rebuts de pagament del règim especial de treballadors autònoms, o si es tracta d'un nou contracte, l'alta en la Seguretat Social   
3. Titulació acadèmica del personal docent que no s'haja aportat en cursos anteriors.  
Tots els documents que s'aporten han de ser originals o fotocòpies compulsades.  
  
Setze. Entitat col·laboradora  
De conformitat amb l'article 12 de la Llei 38/2003, General de Subvencions (BOE núm. 276, de 18 de novembre), per mitjà d'un procediment sotmés als principis de publicitat, concurrència, igualtat i no-discriminació, de conformitat amb la Llei de Contractes en vigor, la Conselleria d'Educació, Formació i Ocupació contractarà amb una empresa, que actuarà com a entitat col·laboradora, els treballs necessaris per a la gestió de la convocatòria, en concret allò que s'ha referit a l'emissió del bo d'escolarització d'Educació Infantil de primer cicle, distribució d'estos i justificació de la subvenció.   
L'entitat col·laboradora actuarà en nom i per compte de l'òrgan concedent amb caràcter general a tots els efectes relacionats amb la subvenció i quedarà sotmesa al règim establit en els articles 13 i 15 de la Llei 38/2003, General de Subvencions.  
  
Dèsset. Justificació  
1. Els centres beneficiaris, entre el 3 i el 14 del mes de desembre i entre el 3 i 7 del mes de juny, hauran de remetre a l'empresa col·laboradora per l'Administració els bons d'escolarització d'Educació Infantil de primer cicle entregats pels pares a fi de justificar la subvenció. Els dits bons hauran d'anar acompanyats d'una relació en el mateix orde i numeració que s'haja seguit en la relació d'alumnes que el centre va presentar en la sol·licitud, amb indicació dels alumnes dels quals no consten els bons d'escolarització d'Educació Infantil de primer cicle, segons el model que remetrà l'empresa contractada.  
  
Així mateix, si s'ha produït una substitució per la baixa d'un alumne i l'alta d'un altre, es comunicarà i s'aportarà una fotocòpia confrontada del llibre de família i de la targeta SIP.  
2. En cas que el nombre d'alumnes justificats pel centre amb el bo d'escolarització d'Educació Infantil de primer cicle siga inferior als subvencionats en la resolució d'adjudicació, segons la justificació presentada pel centre, la Direcció General d'Ordenació i Centres Docents regularitzarà, en el pagament següent, les quantitats percebudes en el quadrimestre anterior i, pel que fa a l'últim semestre del curs escolar, iniciarà els procediments de reintegrament que siguen necessaris.  
  
3. La falta de justificació és una infracció greu segons l'article 57 de la Llei 38/2003, General de Subvencions, de conformitat amb l'article 62 d'esta, que serà sancionada amb una multa pecuniària i la pèrdua del dret a participar en la convocatòria d'estes ajudes durant un termini de fins a tres anys, la possibilitat d'obtindre subvencions, ajudes públiques i avals de l'Administració o altres ens públics. Esta multa serà independent de l'obligació de reintegrament de la subvenció si tota o part d'esta s'ha anticipat, de conformitat amb el que preceptua l'article 59 de l'esmentada Llei General de Subvencions.  
  
  
Díhuit. Causes de reintegrament  
1. De conformitat amb l'article 37 de la Llei General de Subvencions, serà procedent el reintegrament per part del centre receptor de les quantitats percebudes i l'exigència de l'interés de demora, des del moment del pagament de la subvenció fins a la data en què s'acorde el reintegrament, en els casos següents:  
a) Obtenció de la subvenció falsejant les condicions requerides per a això o ocultant aquelles que hagen impedit la dita obtenció.  
b) Incompliment total o parcial de l'objecte de l'activitat.  
c) Incompliment de l'obligació de justificació o la justificació insuficient en el termini assenyalat en la base 17 d'esta orde, en els termes establits en l'article 30 de la Llei General de Subvencions.  
d) Incompliment de l'obligació d'adoptar les mesures de difusió contingudes en l'apartat m) de la base tercera d'esta orde de convocatòria.  
  
e) Resistència, excusa, obstrucció o negativa a les actuacions de comprovació i control financer previstes en l'article 14 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció, assenyalades en la base tercera d'esta orde de convocatòria.  
g) En els altres supòsits previstos en la normativa reguladora d'esta subvenció.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma de les quals supere el cost de l'activitat subvencionable donarà lloc a la modificació de la resolució de concessió.  
  
3. El reintegrament l'haurà d'efectuar el beneficiari per mitjà d'una transferència bancària o un xec nominatiu a favor de la Conselleria d'Hisenda i Administració Pública de la Generalitat per l'import resultant de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu hauran de ser remesos a la Direcció General d'Ordenació i Centres Docents per al seu coneixement o tramitació, respectivament.  
  
El procediment de reintegrament de les quantitats indegudament percebudes l'iniciarà la Direcció General d'Ordenació i Centres Docents, la qual notificarà a la persona interessada l'import de la subvenció que ha de ser reintegrat a la Generalitat, l'obligació que ha sigut incomplida pel centre i la motivació que justifica el reintegrament. Este procediment ha de garantir la preceptiva audiència a la persona interessada, abans de l'elaboració de la resolució definitiva. Esta ha de ser notificada igualment a la persona interessada i ha de tindre naturalesa de liquidació definitiva, a l'efecte del còmput del cobrament del deute en període voluntari de recaptació.  
  
Dènou. Inspecció Educativa  
La Inspecció Educativa vigilarà al llarg de tot el curs 2012-2013 el grau de compliment de les obligacions de la base tercera de l'orde de convocatòria per part de les escoles i centres beneficiaris. Si en algun moment es detecta qualsevol incompliment d'estes obligacions al llarg d'este període, la Inspecció d'Educació haurà de comunicar-ho immediatament a la Direcció General d'Ordenació i Centres Docents perquè esta inicie les actuacions que corresponguen.